ԱՄՆ-ը պատրաստվում է կոշտ խոսել Ռուսաստանի հետ Սիրիայի հարցի վերաբերյալ
ԱՄՆ-ի և Ռուսաստանի հարաբերությունները կրկին լարվել են Սիրիայի հետ կապված վերջին զարգացումների պատճառով: Պետքարտուղար Ռեքս Թիլերսոնը պատրաստվում է ծանր բանակցություններ ունենալ իր ռուս գործընկեր Սերգեյ Լավրովի հետ:
Նախքան իր մոսկովյան այցի մեկնարկը, ԱՄՆ-ի պետքարտուղար Ռեքս Թիլերսոնը Իտալիայում հանդիպել է լրագրողների հետ: Այնտեղ նա մասնակցում էր Մեծ յոթնյակի արտգործնախարարների համնդիպմանը: Թիլերսոնը մեկնաբանություններ տրամադրեց ԱՄՆ-ի կողմից Սիրիայի տարածքի հրթիռակոծման փաստի և սիրիական հակամարտության բանակցային գործընթացի դժվարությունների մասին: Նա ընդգծել է, որ Ռուսաստանի գործողությունները լիարժեք չեն եղել՝ հակամարտության կարգավորմանը հասնելու համար: «Ակնհայտ է, որ Ռուսաստանը չի կատարել իր պարտավորությունները ՄԱԿ-ի Անվտանգության խորհրդի բանաձևի շրջանակում: Այս համաձայնագրերով Ռուսաստանն իր վրա էր վերցնում Սիրիայում քիմիական զենքի վերացման պարտավորությունը: Նրանք պետք է նաև գտնեին ու վերացնեին քիմիական զենքն այնտեղ: Սիրիայի կողմից զենքի շարունակական կիրառումը նշանակում է, որ Ռուսաստանը չի կատարել 2013 թվականին ստանձնած իր պարտավորությունները: Պարզ չէ, թե այս պարտավորությունների կատարման ձախողումը կապված է ապաշնորհության, թե խնդրին անլուրջ կերպով մոտենալու հետ: Սակայն դա վերջին հաշվով էական չէ»,- հայտարարել է պետքարտուղարը: Թիլերսոնը կրկին ընդգծել է, որ Միացյալ Նահանգներն առաջնահերթություն են տալիս Դաեշ-ի վերացմանը Սիրիայում և Իրաքում: Նա կոչ է արել Մեծ յոթնյակի երկրներին օգնել ահաբեկչության դեմ այս պատերազմում: Նա նաև ասել է, որ Սիրիայում իրավիճակը կայունացնելու, հակամարտությունը կարգավորելու, բնակչության անվտանգությունն ապահովելու ու երկիրը վերակառուցելու համար անհրաժեշտ է Մեծ յոթնյակի երկրների անմիջական մասնակցությունը, որի շնորհիվ հնարավոր է կլինի Սիրիայում հասնել միասնական հաջողության։ :